Russia 101: อย่ายิ้มพร่ำเพรื่อ ใส่ชุดดำเวลาเที่ยวคลับ หลากเกร็ดเล็กควรรู้เมื่อไปเยือนรัสเซีย
แม้ประเทศรัสเซียจะเปิดประเทศให้บุคคลภายนอกเยี่ยมชมได้ ตั้งแต่หลังการล่มสลายของสหภาพโซเวียตเมื่อปี 1991 แต่ดูเหมือนเรื่องราวภายใต้ขอบรั้วสหพันธรัฐรัสเซียยังคงไม่แพร่หลายเท่าหลายประเทศในยุโรป ไม่ว่าจะเป็นสถานที่ท่องเที่ยว อาหารการกิน รวมถึงวิถีชีวิตแบบเฉพาะตนที่ทีมงาน THE STANDARD เชื่อว่าเมื่อคุณได้รับรู้จะฉงนหนักเข้าไปอีก ฉะนั้น หากคุณกำลังเป็นคนหนึ่งที่กำลังตีตั๋วด่วนไปดูบอลโลกในช่วงท้ายฤดูกาล หรือกำลังวางแผนเปิดประสบการณ์เที่ยวแดนหมีขาว เราขอให้คุณเก็บเกี่ยวเกร็ดเหล่านี้เอาไว้ จะได้ไม่เหวอทำหน้าเด๋อด๋ายามเมื่อเจอกับตนทักทายฉบับรัสเซียชาติที่มีเรื่องราวมาอย่างยาวนานมักมีวิธีการทักทายในแบบของตน ถ้าเป็นคนไทยหรือชาวพุทธก็ใช้การไหว้เป็นสัญลักษณ์ คนญี่ปุ่นนิยมโค้งศีรษะเล็กน้อยเพื่อแสดงถึงการทักทาย แต่สำหรับคนรัสเซีย การจับมือเพื่อทักทายจะเกิดขึ้นเฉพาะการเจรจาธุรกิจหรือพบกันในโอกาสทางการเท่านั้น ในช่วงเวลาปกติ บุรุษรัสเซียทักทายด้วยการจับมือแบบแน่นแฟ้น อาจมีการกอดกันและตบหลังเบาๆ ส่วนผู้หญิงทักทายโดยใช้แก้มชนแก้ม 3 ครั้ง โดยเริ่มจากด้านซ้ายTips: ถอดถุงมือทุกครั้งที่จับมือ และห้ามจับมือตรงประตูบ้านPhoto: usnews.comอย่ายิ้มพร่ำเพรื่อ เดี๋ยวจะซวยเอาเมืองไทยเราได้ชื่อว่าเป็นสยามเมืองยิ้ม ถูกผู้หลักผู้ใหญ่สอนมาว่า ยิ้มไว้ก่อนได้เปรียบ จะผูกมิตรไมตรีจิตกับใครให้ส่งรอยยิ้มเข้าแลกแล้วทุกอย่างจะดีเอง แต่เดี๋ยวก่อน ถ้าคุณอยู่ในประเทศรัสเซีย การยิ้มให้กับคนแปลกหน้า หรือยิ้มพร่ำเพรื่ออาจกลายเป็นโทษมหันต์ เพราะนอกจากคนอื่นจะมองว่าบ้าแล้ว บางทีคุณอาจโดนเจ้าหน้าที่รัฐเรียกคุยเพราะคิดว่าคุณไปทำผิดอะไรมา คนรัสเซียจะเก็บรอยยิ้มไว้ให้กับคนรู้จักเท่านั้น ไม่ว่าจะเป็นคนในครอบครัว เพื่อน และบุคคลที่ทำงาน แต่จะไม่ยิ้มยามอยู่คนเดียวหรือบุคคลแปลกหน้าเด็ดขาด เพราะเขารู้สึกว่าจะยิ้มไปทำไม ในเมื่อไม่รู้จักกัน บางคนถึงขั้นแจ้งตำรวจ รู้สึกหวาดระแวงยามคนแปลกหน้ายิ้มให้ ฉะนั้นอย่าตกใจถ้าคุณจะเจอการบริการแบบดีเยี่ยมโดยไร้รอยยิ้ม หรือเจอคุณตำรวจโบกมือเรียกเมื่อคุณส่งยิ้มให้คนอื่นใส่ชุดดำเวลาเที่ยวคลับสีดำเป็นสีคลาสสิกสำหรับงานกลางคืนทุกที่ทั่วโลก แต่ถ้าอยากผูกมิตรกับคนรัสเซียโดยง่าย หรือตีเนียนเป็นคนที่อยู่รัสเซียมานาน (แม้หน้าตาเราจะเอเชียมากๆ ก็ตาม) ยามเที่ยวไนต์ไลฟ์ แนะนำให้สวมชุดสีดำ ผู้ชายเสื้อเชิ้ตหล่อๆ สักตัว ส่วนผู้หญิงนิยมใส่กระโปรงสั้นคู่กับส้นสูงเช็กวันหยุดก่อนวางแผนเที่ยวก่อนจะปักหมุดเที่ยวสถานที่ใดก็แล้วแต่ในรัสเซีย สิ่งแรกที่สมควรทำคือเช็กวันหยุด เพราะทุกวันหยุดในรัสเซียมักมีขบวนพาเหรดหรือกิจกรรมพิเศษสนุกๆ เกิดขึ้นเสมอ ข้อดีคือเราสามารถร่วมอีเวนต์พิเศษที่ว่านี้ได้เพื่อประสบการณ์แปลกใหม่ แต่ข้อเสียคือคุณอาจพลาดสถานที่สำคัญทางประวัติศาสตร์หลายแห่ง เนื่องจากปิดให้เข้าชม หรือจำกัดจำนวนแค่ไม่กี่ชั่วโมงต่อวันอย่าโต้เถียงกับ รัสเชียน บาบุชกี้คำว่า บาบุชกี้ (Babushki) ในภาษารัสเซีย แปลว่า หญิงชรา รัสเซียเป็นอีกหนึ่งชนชาติที่ให้ความเคารพกับผู้สูงอายุ ดังนั้นถ้าคุณเดินสวนหญิงชราแล้วเจอเธอร้องขอให้ช่วยยกกระเป๋า ไหว้วานไปซื้อของใกล้ๆ แนะนำว่าอย่าปฏิเสธเธอ ไม่งั้นคุณอาจเจอเสียงสาปแช่ง ก่นด่า ร่วมถึงพฤติกรรมแข็งกระด้างจากคนรัสเซียโดยรอบแน่นอนอยากซื้อวอดก้าและคาเวียร์เป็นของฝาก ลองซื้อยี่ห้อนี้สิมีวอดก้าและไข่ปลาคาเวียร์หลายยี่ห้อให้เลือกซื้อในรัสเซีย แต่ที่นิยมและรสชาติเยี่ยมส่วนมากจะเป็น Russky Standard และ Lagoga Parliament Berezka รองลงมา ส่วนคาเวียร์ยี่ห้อที่ดีที่สุดของคาเวียร์ดำคือ Black Beluga Caviar ช้อนชาเดียวก็ราคากว่าครึ่งหมื่นบาทหาร้านขายของชำที่มีวอดก้าขายเป็นจอก แล้วลองมันซะรัสเซียเป็นชาติที่กินวอดก้าดุมาก โดยเฉพาะช่วงหน้าหนาว ในอดีตคนรัสเซียนิยมแวะดื่มวอดก้าหน้าร้านขายของชำ สั่งวอดก้าเป็นจอกๆ และกระดกดื่มเป็นกรึบๆ แกล้มคู่กับแตงกวาดอง แม้ตอนนี้ร้านในลักษณะนี้จะลดน้อยถอยลงแล้ว แต่ยังมีบางร้านเปิดให้บริการอยู่ ถ้าคุณเจอ แนะนำให้วิ่งเข้าหา แล้วลองดื่มแบบคนรัสเซียดั้งเดิมดูอย่าคืนเงินแลกคืนในตอนเย็นตอนแรกที่มีคนบอกว่า ห้ามแลกเงินในรัสเซียตอนเย็นนะ เราเข้าใจว่าช่วงเวลานี้คงมีมิจฉาชีพเดินเพ่นพ่านหาเหยื่อหลอกเงินจากนักท่องเที่ยว แต่เปล่าเลย ที่ห้ามเวลานี้ เพราะคนรัสเซียส่วนใหญ่ยังคงเชื่อว่าการทำธุรกรรมทางการเงินในช่วงเย็นเป็นเรื่องไม่เป็นมงคล ไม่ว่าจะหยิบยืม ใช้หนี้ ดีลธุรกิจ หรือแลกเงิน ฉะนั้นจึงไม่เห็นธนาคารเปิดเย็นย่ำเหมือนบ้านเราอย่าปล่อยขวดเปล่าวางอยู่บนโต๊ะ และอย่าคุยเรื่องเพศและการเมืองบนโต๊ะอาหารเราจะไม่คุยเรื่องตำแหน่งการนั่ง หรือวิธีการกินดื่มให้เสียเวลา แต่จะแนะนำว่าหัวข้อสนทนาที่คุณไม่ควรเอ่ยอย่างมากที่สุดบนโต๊ะอาหารในรัสเซียเลยคือเรื่องเพศและการเมือง สองเรื่องนี้เป็นอะไรที่ละเอียดอ่อนมากสำหรับคนรัสเซีย โดยเฉพาะมุกตลกหรือเรื่องชวนหัวทางการเมือง ซึ่งอาจกระทบจิตใจใครหลายคนจนพานให้มื้ออร่อยกลายเป็นมื้อกร่อยในทันที หรือแย่ที่สุดถึงขั้นเลิกคบไปเลยก็ได้ จากสานสัมพันธ์กลายเป็นตัดสัมพันธ์ดังฉับเอาได้ระหว่างโต๊ะอาหารถ้าเห็นว่าขวดไวน์ วอดก้า หรือเครื่องดื่มใดๆ หมดแล้วก็อย่าวางไว้บนโต๊ะ หยิบนำมาวางไว้บนพื้นเรียงต่อกันสวยๆ ไม่ใช่เก็บสถิติแต่อย่างใด แต่คนรัสเซียเชื่อว่าขวดเปล่าบนโต๊ะอาหารนั้นจะนำโชคร้ายมาให้คนรัสเซียเชื่อโชคลางเยอะเหมือนกันนะเนี่ยPhoto: Shutterstockอ้างอิง:
คนรัสเซียจะเก็บรอยยิ้มไว้ให้กับคนรู้จักเท่านั้น ไม่ว่าจะเป็นคนในครอบครัว เพื่อน และบุคคลที่ทำงาน แต่จะไม่ยิ้มยามอยู่คนเดียวหรือบุคคลแปลกหน้าเด็ดขาด ทุกวันหยุด ในรัสเซียมักมีขบวนพาเหรดหรือกิจกรรมพิเศษสนุกๆ เกิดขึ้นเสมอ ข้อดีคือเราสามารถร่วมอีเวนต์พิเศษที่ว่านี้ได้เพื่อประสบการณ์แปลกใหม่ แต่ข้อเสียคือคุณอาจพลาดสถานที่สำคัญทางประวัติศาสตร์หลายแห่งถ้าคุณเดินสวนหญิงชราแล้วเจอเธอร้องขอให้ช่วยยกกระเป๋า ไหว้วานไปซื้อของใกล้ๆ แนะนำว่าอย่าปฏิเสธเธอ ไม่งั้นคุณอาจเจอเสียงสาปแช่ง ก่นด่า ร่วมถึงพฤติกรรมแข็งกระด้างจากคนรัสเซียโดยรอบแน่นอน